
El Centre del Carme reuneix compositores de l’audiovisual valencià en el marc del 8-M

•      La trobada tindrà lloc el dimarts 7 de març de 18.00 a 20.30 a la Sala Refectori del CCCC, amb accés lliure fins a completar aforament
•      Organitzat pel Consorci de Museus i l’Acadèmia Valenciana de l’Audiovisual, comptarà amb Monty Peiró, Marina Alcantud, Tere Núñez, Isabel Latorre i Sara Mansanet                 	        	                    	
València (6.03.2023). El Consorci de Museus de la Comunitat Valenciana (CMCV) organitza junt amb l’Acadèmia Valenciana de l’Audiovisual la trobada ‘Dones compositores en l’audiovisual valencià’, que se celebrarà aquest dimarts 7 de març al Centre del Carme Cultura Contemporània (CCCC), amb motiu del Dia Internacional de la Dona. La xarrada-col·loqui, que tindrà lloc de 18.00 a 20.30 hores a la Sala Refectori amb accés lliure fins a completar aforament, comptarà amb la participació de Monty Peiró, Marina Alcantud, Tere Núñez, Isabel Latorre i Sara Mansanet.
Aquesta iniciativa pretén donar a conéixer l’experiència de cinc dones professionals de la música i el cine i destacar la importància de la música per a la indústria audiovisual i el paper que hi juguen les dones. Al mateix temps, a través d’un diàleg compartit amb el públic, el col·loqui servirà per a fer una anàlisi del sector des de diversos punts de vista i generar sinergies, reflexions i estratègies compartides.
“Des del Consorci de Museus volem continuar evidenciant el paper decisiu de la dona en la cultura, durant tant de temps silenciat o relegat a un segon pla. Aquesta trobada és una oportunitat de comprendre l’important treball de les dones en el sector de la música i l’audiovisual valencià, i compartir el talent i la trajectòria de cinc grans professionals d’aquesta disciplina”, assenyala el director del Consorci de Museus i del Centre del Carme, José Luis Pérez Pont.
“Des de l’Acadèmia Valenciana de l’Audiovisual volem visibilitzar l’enorme potencial de les compositores valencianes. La nostra missió és detectar talent i generar sinergies perquè anem incorporant cada vegada més noves veus en femení a les produccions audiovisuals. La Comunitat Valenciana és un bressol de compositores de gran talent i és necessari posar en valor aquestes professionals a escala local i nacional”, indica la vicepresidenta segona de l’Acadèmia Valenciana de l’Audiovisual, Sandra Mora.
Dones compositores en l’audiovisual valencià
La trobada ‘Dones compositores en l’audiovisual valencià’ naix amb l’objectiu de retratar la situació actual de les professionals de la música i el cine a la Comunitat Valenciana de la mà de quatre dones clau del sector: Marina Alcantud (compositora i pianista), Tere Núñez (compositora valenciana que ha treballat en ‘Un blues para Teheran’, nominada als Goya), Isabel Latorre (compositora valenciana de bandes sonores) i Sara Mansanet (delegada territorial de l’Associació de Dones Cineastes i de Mitjans Audiovisuals CIMA).
L’encarregada de moderar la trobada serà la música, antropòloga i psicòloga Monty Peiró, directora de la secció ‘Pioneres’ en el programa ‘Territori Sonor’ d’À Punt des de fa quatre anys.
Més informació en https://www.consorcimuseus.gva.es/actividades/dones-compositores-de-laudiovisual-valencia/.

